Jupić: Nulti stepen tolerancije za osobe koje daju netačne podatke

Ministar zdravstva i predsjednik Kriznog štaba za praćenje novog koroonavirusa ZDK dr. Adnan Jupić potvrdio je da je protekle noći testiranjem na Kliničkom centru u Sarajevu potvrđeno ukupno deset novih slučajeva infekcije koronavirusom COVID-19 u ovom kantonu, od čega sedam u Zenici, dva u Zavidovićima i jedan slučaj u Žepču.

U Zenici je infekcija potvrđena kod dvije osobe koje su ranije boravile u Centru za srce u Tuzli te kod pet osoba koje su rodbinski povezane sa inficiranim pacijentom u Kantonalnoj bolnici Zenica, koji je također liječen na klinici u Tuzli.

“Osoba koja je testirana u Žepču također je bila na liječenju u Tuzli, dok dvije zaražene osobe iz Zavidovića nemaju veze sa ovim klasterom, ali su povezane sa jednim slučajem koji je ranije hospitaliziran u Zenici”, rekao je ministar Jupić.

Apelirao je na građane i pacijente da zdravstvenim radnicima daju tačne epidemiološke podatke te prijave ako su imali kontakt sa suspektnim pacijentima, jer u protivnom direktno ugrožavaju zdravstveni sistem, sebe i svoje najbliže.

“Ubuduće ćemo imati nulti stepen tolerancije za takve osobe. Pacijenti ne trebaju strahovati da će biti uskraćeni za bilo kakav oblik zdravstvene pomoći, jer naši domovi zdravlja i bolnice imaju kapacitete da odgovore potrebama svakog pacijenta, bez obzira da li su inficirani ili ne”, zaključio je ministar zdravstva i predsjednik Kriznog štaba ZDK.

Press-služba ZDK